地名: 渭原 (平安道, 郡)
年: 1595.0

○丙辰/上御別殿, 引見備邊司堂上。 上曰: "南事, 尙未定, 西北, 亦有變。 各陳所懷。" 領議政柳成龍進啓曰: "建州
              㺚子, (屈)
                〔崛〕
              强十餘年。 今因渭原之事, 怨隙已深, 邊釁必生, 而西邊兵力寡弱, 添防無策, 軍糧亦乏, 此最急憂。 且江邊形勢, 水上則令朴名賢察之, 水下則李時言, 爲之兵使, 當從中策應, 而不可無繼援。 若送兵使敵體之人, 則事或掣肘。 崔輔臣已爲別將, 若使此人, 率安州以北之軍, 屯於龜城之間; 又使他人, 率安州以南之軍, 屯於安州, 則似好, 而崔輔臣, 臣不知其何如也。 以臣所見, 年少輕率, 他人亦不得其可者矣。 黃海兵使具思稷, 亦當馳援, 而其爲人器, 臣亦不知。 大槪邊防如此, 故人心洶懼, 京城小民, 朝不謀夕, 或有散去者。 必定人心, 然後他事可議。 若或土崩, 則不可以號令定之, 不可以計慮聚之也。" 上曰: "左相, 亦爲某言。" 左議政金應南啓曰: "在外所議, 成龍盡啓矣。 平安道列鎭堡中, 高山里最爲要害大鎭。 必擇有計慮識形勢之人差送, 而其餘邊將, 亦不無不用之人, 廁乎其中, 一時竝遞, 雖似騷擾, 亦不可不擇。 得其能爲突擊者送之, 亦可矣, 近觀此賊, 詭詐不測, 若出於昌城以下, 則可防矣。" 上曰: "賊若出來, 則何處不可? 觀平安一道, 無可拒截。 雖限江水, 合氷則成陸矣。" 刑曹判書李憲國啓曰: "小臣, 咸鏡道, 則未嘗往來, 而今見其道啓本, 此賊, 老乙可赤之麾下乎?" 上曰: "北道之賊, 乃謂老胡所送, 則予所不知, 雖出於平安道, 孰能禦之? 大抵平安道無兵。 雖有數萬, 皆散在各鎭, 設使猝發, 豈及應援? 擇將雖急, 此亦可慮。" 知中樞府事申磼啓曰: "江界至義州, 土兵元數, 僅二千餘名矣。" 上曰: "十萬餘衆, 如雲出來, 則設令二千, 同聚一處, 何以支吾?" 申磼曰: "若出於禿魯江, 則尤不可支。 人皆謂江界, 雪塞則無虞, 而臣以爲, 若合氷, 則極難矣。 且淸川江上流極淺, 可以步涉矣。" 上曰: "若守安州, 此賊必顧後矣。 前聞倭賊云: ‘爾國如鷄卵。’ 言破外則其內自潰也。 必於某處拒守可也。" 申磼曰: "狄踰嶺, 可以守之。" 上曰: "民間有私儲者乎?" 申磼曰: "民家稀罕, 故無如西南積蓄者矣。" 上曰: "閭閻, 若不得作賊, 則豈可長驅?" 申磼曰: "江界、熙川等處, 閭落至稀, 無所掠處矣。" 兵曹判書李德馨啓曰: "若失官倉, 豈不可憂?" 上曰: "必據山城, 然後可守。 中原城, 尙不足守, 況如安州、定州等城, 迂闊矣。 以邊將言, 必有退守, 然後可以進戰。 且鑿氷之事, 備邊司亦言之, 多伐江氷, 積置如墻, 則不亦可乎?" 申磼曰: "禿魯江口及鴨綠江等處, 相距或五里、十里間, 江水合氷時, 鑿氷成穴, 多植多枝木, 捍如鹿角城, 則賊騎不得突入矣。" 上曰: "所謂品防, 鑿氷成穴。 予所言者, 伐而積之也。" 成龍曰: "虜騎如風雨, 禿魯江邊, 則猶可防之, 鴨綠江, 則人民不足, 豈能成乎?" 德馨曰: "平安道形勢, 必須固阨江邊之險, 以爲堅守之計。 若失其初面, 而迎敵入境, 則有如決水之難遏矣。 禿魯江、婆猪江, 爲賊來大路, 而仇寧、昌洲以下, 又爲萬衆長驅之地。 其間, 擇其形險, 以爲必守之地, 如軍糧、軍器、火砲諸具, 預爲輸入其處。 其後則狄踰嶺、牛峴及朔州
              延平嶺, 乃是險阨可據之地。 此等處, 只在本道受任者, 臨譏察勢, 善爲措置而已。" 上曰: "備邊司, 量爲之。 江邊城, 設於平地乎?" 申磼曰: "渭原、碧潼, 則依山築之。" 上曰: "雖依山築之, 而若有俯臨之峯, 則不可。 古人可謂無謀。" 申磼曰: "渭原城, 亦有俯臨之峯。" 刑曹參判柳永慶啓曰: "朔州爲賊要害, 軍糧亦多儲, 而其城四面, 皆可窺見。 頃日傳敎, 欲移此州軍糧, 而若大軍拒截延平嶺, 則雖不移置, 可也。" 行知中樞府事鄭琢啓曰: "我國形勢, 非如中原遼、薊之平坦, 賊必以長蛇入來, 雖多可以對敵。 必先調兵糧, 以保形勢爲當。" 成龍曰: "旣設大鎭於安州, 又屯重兵於寧邊、龜城、定州, 亦莫不然, 則賊不得出沒於其間矣。 且當先爲不可勝, 以待敵之可勝也。" 申磼曰: "京中砲手二哨, 下送平安道云, 京城不可使虛踈。 本道敎鍊砲手精抄, 則可得二千, 以此分防, 似無不足。" 上曰: "然則砲手不欲下送乎? 兵判之意, 如何?" 德馨啓曰: "臣之意, 亦如是。 京中砲手下送, 則不但京中虛踈, 渠等妻子, 只仰渠料, 且衣裝不備, 不耐邊寒。 以本道砲手, 分送江邊; 黃海道砲手, 次次推送, 則亦無一路供饋之弊, 似甚便好矣。" 上曰: "備邊司議爲之。" 德馨曰: "龜城、定州間屯兵, 則崔輔臣, 或他人中, 得人送之, 然後可爲掎角矣。" 申磼曰: "軍則可以調發, 而糧餉無出處。 若無糧餉, 則數萬之軍, 卽爲潰散, 極可悶慮。 本道無富民, 他無可得之路。 年前田稅, 太萬餘石、米僅二千石。 以此供饋天兵, 亦患不足。 今之可爲者, 唯各司奴婢身貢作米及內需司奴婢身貢, 輳合用之, 而臣曾將三番軍士奉足、代糧米, 令各其界首官捧之, 則幾至二萬二千餘石。 儲置各處, 使之待變, 而明春若無事, 則給送防戌軍人, 此則稍優矣。" 德馨曰: "他物則不敷。 唯老殘軍士, 抽出得米, 似可矣。" 上曰: "備邊司速爲商量爲之。 凡事不可只消議論, 逐節着實行之。" 憲國曰: "正二月不遠, 不可徒爲議論。" 上曰: "滿浦城險乎?" 申磼曰: "自北至南, 極險矣。 高山里則在平野, 無據險也。" 左副承旨李好閔啓曰: "若不據險, 不如中原之築於平地也。" 上曰: "承旨之言, 然矣。 中原之城極高, 我國之城不高, 而無據險之處, 則不可矣。" 上謂申磼曰: "募穀不可爲乎?" 申磼啓曰: "平安之人, 無不受空名帖者矣。" 大司憲金瓚啓曰: "平安道軍糧作米, 有司己盡料理矣。 又有一策, 該曹所儲銀兩, 優送義州, 貿穀於中江, 則使船運, 分置於江上諸處, 必大有益, 但恐節晩氷合, 未及船運矣。" 上曰: "此賊在於何方?" 德馨曰: "咸鏡南道及江界等處, 最近。" 申磼曰: "在閭延、茂昌等僻處。" 成龍曰: "在中原靉陽堡近地。" 上曰: "胡遊擊檄書, 已入去乎? 宣諭之事, 不可已也。 唐兵來此之奇, 渠必聞知矣。 但未知倂送我國人否也。" 德馨曰: "古人重間諜, 或自募定送可也。" 申磼曰: "滿浦人可送, 以其居常往來故也。" 吏曹判書洪進啓曰: "前日, 西方守令, 就敍用人中, 勿拘解由, 越等人員擬望事, 捧承傳矣。 北道及南方防緊處, 竝依西方守令例, 勿拘解由, 越等擬望何如?" 上曰: "言于備邊司, 察而爲之。" 正言趙正立啓曰: "兵難遙度。 淹以歲月, 徒爲論議, 則正如道傍作舍。 宜送體察使, 撿勑諸事可也。 黃海武士, 以今試取觀之, 五千餘人, 豈曰少乎? 別擇將領, 訓鍊裝束, 聞變入送, 策之善也。 其道之事, 甚爲弛緩。 兵使具思稷, 不能察任, 所宜遞易。" 上曰: "兵使當遞, 而我國新差之人, 或不如舊矣。 平安道體察使下送事, 予則未解。 備邊司議之。" 金瓚曰: "今年田稅, 皆定下下, 民情爲悶。 今歲雖登, 豈無不穫之人乎?" 上曰: "頃使大臣議此, 而該曹已勘定乎?" 戶曹判書韓應寅啓曰: "前者, 經筵官盧稷, 請不許災, 故皆以下下施行。" 上曰: "好處則豈止下之下?" 金瓚曰: "畿甸, 則天使久留, 徭役甚煩。" 上曰: "有司量處。" 上謂德馨曰: "黃海道今次取人中勇銳者, 非止一二。 此一榜, 別爲一群, 留駐要害處, 待變如何?" 德馨啓曰: "若送於監、兵使處, 使之分防, 則不能成形。 當擇將領, 別爲一隊爲當。" 上曰: "分離定送, 則雖眞勇士, 無所用武。 此皆出身, 必得統御善將之人, 定送可也。 判書更勉勵焉。" 同知中樞府事尹先覺啓曰: "小臣覲母於慶尙道, 與體察使李元翼相見, 則曰: ‘汪鳴和來言: 「賊雖狡詐, 而幾半過海, 雖不知早晩, 勢必入去。 但小西飛, 已通我國鍊兵之事, 故關白以爲: 『朝鮮, 旣能如此, 吾不可緩。』 使一岐島, 聚兵四萬而訓鍊, 主島者(艱)
                〔懇〕
              請, 止鍊一萬。」 云。’" 上曰: "其言, 雖不可信, 小西飛, 頃在城中, 何事不聞? 中原之事, 亦必細知。" 先覺曰: "沈遊擊云: ‘李元翼爲體察使, 南下之言, 行長先聞之。’ 云。 元翼且言: ‘倭賊撤回後, 託以往來中原而出來, 則勢難禁抑, 且不得通情。 別擇唐人, 無兵獨留, 則可爲便當’ 云。" 成龍曰: "倭賊尙爾徘徊, 其去難必定。 若卷回, 奏聞時, 可以及之。" 上曰: "若送制其下三道之人, 如設兵備道之言, 則奈何? 如胡遊擊輩出來, 則不可說。 每見平安、江原等道監司狀啓, 誠不忍見。
                【各道分派敎師等, 在在誅求, 照名徵索, 編伍之兵, 無不破産。 迭相敎鍊, 無一定規, 所業漸就生踈焉。】
              然, 備邊司臨機議處。" 德馨曰: "使通事伶俐者, 齎去銀兩於巡按、巡撫衙門, 言其無賴作弊之事, 使之善處何如?" 上曰: "事體未穩。" 成龍曰: "天使想已通於石尙書。 故其誤拆之書, 亦言遊擊之事, 而徐當處置云。 蓋與孫軍門相隔, 故不卽令撤耳。" 上曰: "孫軍門與石尙書, 相隔乎? 予全不知。" 成龍啓曰: "孫軍門與科道官等, 以爲不可許貢; 石尙書, 則請許封貢。 以此不相能。 方今倭賊尙未渡海, 故難於發言, 而如是云云矣。" 先覺曰: "聞沈遊擊, 謂柳東立, 狂的不可率去; 黃愼的當, 欲爲率去云。" 上曰: "豈以渠意率去乎? 且天使, 何故徑入賊營乎?" 成龍曰: "淸正遲回不去, 故催迫欲送云。" 上曰: "天使入倭營後, 淸正不肯渡海, 則奈何?" 先覺曰: "平義智, 以頭班尙留, 淸正亦必不往云。" 應南曰: "以此二班去後, 謝恩亦難也。" 德馨曰: "北道途里邃遠, 人心愚頑。 且京師絶遠, 武將貪(瘧)
                〔虐〕
              , 多失人心, 零賊竊發之時, 亦不無誘引之患。 慰悅人心之擧, 恐不可不爲也。" 上曰: "欲何以爲之?" 德馨曰: "平日, 衲衣、軍器等物, 下送本道, 俵給軍士矣。 今亦依前例下送。 且問其疾苦, 完護雜役。" 上曰: "言于備邊司。" 弘文館校理金弘微啓曰: "本館官員, 全無解《周易》者。 金時獻爲李元翼從事官。 大臣自辟, 處置似難, 而聞先覺之言, 則元翼以無經筵官, 爲未安云。 更令備邊司, 議處何如?" 上曰: "古有廷臣自擇之事, 體叚未安。 予意則似難矣。" 弘微曰: "頃見內醫院傳敎, 神氣似不安。 小臣見之, 不覺涕出。 一國飛潛、動植, 皆仰上身。 國運不幸, 遭無前之喪亂。 自上修己責人, 定其聖心, 急收人情, 漸次整頓, 內修外攘, 則世事豈難治哉? 心者, 神明不測, 危動難安。 魏伯陽
              《參同契》謂: ‘眞人之息, 至踵。’ 積之之久, 煩惱澄靜, 本體瑩然, 治心之捷徑。 若少誤用, 或入於異端。 司馬光思慮煩亂, 達朝不寐, 而念中, 故不亂云。 程子以爲: ‘係迫, 似一串珠。’ 佛家注念, 冀其頓悟, 上達未安。 一僧問高僧: ‘佛何在?’ 曰: ‘在庭前栢樹。’ 思索此意, 因以悟發。 又一僧問安心之術, 曰: ‘然心來。’ 其僧思索不得, 謂之曰: ‘了不可得。’ 曰: ‘將則爾心存也。’ 此異端之事, 不知吾儒眞脈, 則如此誤往。 必須安恬神氣, 滋養義理。 古人云: ‘養心, 莫善於寡慾。’ 若先澄淸本源, 則盜賊非所患矣。" 訓鍊都正趙儆啓曰: "江界形勢, 則臣亦見之。 賊路雖險, 氷合之時, 禿魯江口, 便成陸地。 若從此處, 繞出伐登浦等處, 則江界蹶矣。 申磼, 雖言植捍之策, 賊亦可斫而入。 臣意以爲, 伐登浦堡, 移設于其傍據險處, 他堡疊入。 又令南官守令, 有兵者守之, 則似好矣。" 先覺曰: "然則山羊會、童巾江等處, 亦可爲也。" 上曰: "此亦備邊司議爲之。" 弘文館副修撰洪慶臣啓曰: "平安道守令, 多數改差矣。 今方收糴之時, 不可不催促下送。 如有趁不赴任者, 則摘發治罪, 何如? 守令無故棄官, 極爲不當, 而或病重而去, 則祖宗朝准期不敍, 還除外任, 此是極法。 頃者鄭曄, 病之實否, 雖不可知, 旣非關防之地, 則拿來過重。 以此成規, 則不可。" 弘微曰: "儒臣接待, 與武夫不同。 武夫多以軍法從事, 儒臣則當培養禮義廉恥。 鄭曄之病, 不論實否, 而似爲未安。" 行僉知中樞府事申點啓曰: "南賊未退, 而金德齡移送西方, 似爲未穩。" 上曰: "金德齡犯罪不小。 殺人而有司莫敢治, 守令不得問, 極爲駭愕。" 成龍曰: "倭奴飽聞, 謂之飛將。 其罪亦多, 姑留其處爲當。" 憲國曰: "飛將挾乙, 皆是長城縣監李貴之說。" 上曰: "當初, 予哂撫軍司如待韓信之語。 賜號翼虎, 尤爲無理。 人腋之下, 豈有虎乎?" 成龍啓曰: "私情悶迫, 不得已下去, 物議不容, 召命屢下, 跼縮兢惶, 有如負罪。 且旣受體察重任, 筋力所及, 敢不殫竭? 京城在
                〔在〕
              蕩然空虛之中, 而畿甸亦多經理之事。 所受者, 近則可以措置, 遠則勢不相及。 咸鏡一道, 請畀能者。" 上曰: "咸鏡道, 旣有監、兵使, 但爲己所事, 號令、規畫可也。" 成龍曰: "小臣頃往驪州, 出身數人來言: ‘今歲豐登, 若於農隙鍊習, 豈不成就?’ 云。 聞李時發鍊兵、分軍等事, 極爲精詳。 京畿、忠淸, 次第擧行, 得將授之, 不患無兵。" 上曰: "婆娑城, 極險乎? 形勢如何?" 成龍曰: "形勢太露, 中無隱處。 城後有峯, 必如平壤
              牡丹峯, 設險堅守, 可也。" 上曰: "龍津, 無據險處乎?" 成龍曰: "此乃獨山, 形勢則好, 而排設似誤。 月溪亦有山城, 俯臨長江, 乃是天險, 而砲聲相聞, 聲勢可倚矣。"

○備邊司啓曰: "河世國, 今將還歸奴酋處, 不可無回報。 在我辭順理直, 則彼雖禽獸, 庶可回心而自戢也。 以滿浦僉使意, 答其來書, 以爲: ‘今見爾書, 爾意亦好。 本國與爾, 境土相連, 數百年來, 各守封壃, 不相侵犯, 本無一毫讐怨也。 況爾刷還本國人物十餘名, 爾之處置, 亦爲善矣。 深感厚意, 久欲報之。 爾當簡送的有功勞者, 若干人來, 受宴享。 若然則可以情意相通, 而釋然無疑阻也。 頃日, 渭原之事, 爾的㺚子, 冒犯越境, 黑夜闌入村家, 搶掠財貨, 無知村民, 安知非賊們, 而不爲格鬪乎? 彼此格鬪之際, 俱爲殺傷, 此則未免均有所失也。 然本國則少無嫌怨, 只責我國地方官, 至於革職究問矣。 爾亦有耳, 必已聞知也。 自今以後, 我國與爾們, 各遵天朝法令, 不相踰越。 我的高麗, 則我禁之; 爾的㺚子, 則爾禁之, 各自保存, 不相生事, 則豈不好哉? 豈不美哉?’ 大槪如是措辭, 令承文院, 答書速爲磨鍊, 且令都監堂上, 告于胡遊擊前, 成送回帖後, 別擇有計慮解事武臣一員, 與河世國, 一時馳送虜中, 一邊開諭, 一邊體探, 恐合事宜。 河世國遠路往來, 衣薄足繭, 至爲可矜。 馬匹及衣服, 令該司題給。" 上從之。

○平安道兵使邊應奎馳啓曰: "滿浦僉使柳濂牒報: ‘去八月十八日, 唐官家丁, 與鄕通事河世國等, 梨坡胡
              童汝古、童坪古等, 一時宣諭事, 老乙可赤處入送, 今十一月初二日, 各人及老胡兄弟、次將馬臣ㆍ佟羊才等, 一時出來。 河世國處, 虜情推問, 則老乙可赤常時所住之家, 麾下四千餘名, 佩劍衛立, 而設坐交椅。 唐官家丁先爲請入, 拜辭而罷然後, 世國亦爲請入, 揖禮而出, 小乙可赤處, 一樣行禮矣。 老乙可赤屠牛設宴, 小乙可赤屠猪設宴, 各有賞給。 老乙可赤城, 周回八十餘里許, 城門七處, 無弓家石築。 胡家五百餘戶, 城外六百餘戶。 內城, 周回十里許, 石築弓家, 樓閣五處則已造, 又以木手, 時方赴役造作。 老乙可赤兄弟所住家舍, 則蓋瓦各以十坐, 分爲木柵, 各造大門。 別設樓閣三處, 皆爲蓋瓦。 大槪目覩, 則老乙可赤麾下萬餘名, 小乙可赤麾下五千餘名, 長在城中, 而常時習陣。 千餘名, 各持戰馬着甲, 城外十里許鍊兵, 而老乙可赤戰馬, 則七百餘匹, 小乙可赤戰馬四百餘匹, 竝爲點考矣。 畫員二名、瓦匠三名, 則天朝命送之人云, 而時方始役燔瓦。 文學外郞, 則以唐人投屬虜地, 幾至三十餘年, 而凡所通書, 此人專掌云。 甲匠十六名、箭匠五十餘名、弓匠三十餘名、冶匠十五名, 皆是胡人, 無日不措矣。 世國三日留住, 而水上西海坪頭頭胡人, 竝皆進來, 未知因何事聚會。 與童大吉等同宿, 而引問虜情, 則潛言曰: 「因朝鮮作爲仇讐, 來正二月間, 必爲起兵報復設計, 故諸部落胡人等, 方爲調聚鍊兵, 而朝鮮如是送人和親, 別無起釁」 云。 胡人
              童海者, 又以潛言曰: 「我亦前日, 渭原境內採蔘事入歸, 而同郡之人, 要路隱伏, 射斬二十七名。 吾身則艱難游泳生還, 而老乙可赤, 以犯入朝鮮之境, 家口竝爲捉來, 炊飯汲水定罰。」 起兵報復之事, 與童大吉等言辭, 一樣說道矣。 二十六日, 辭退回程之際, 老乙可赤曰: 「前日, 童海老冒入朝鮮之境, 同類之胡, 多至二十七名被殺而僅還, 故捉致家口, 定苦役。 今後犯于朝鮮城底, 朝鮮不爲射殺而捉送, 則我極法斬之。 朝鮮之人, 犯于我地方, 我捉送, 則朝鮮亦可處置。 然則彼此無讐矣。」 唐人退來後, 老乙可赤別招世國言曰: 「兩國別無讐怨, 只緣我㺚子, 冒入爾境, 自取殺死, 故已將其輩妻屬, 拿致於此, 爲爾輩設供而辱之也。 今後如前和好, 則往來之人, 只持馬箠行走可也。 天朝之人, 尋常往來, 不是異事, 爾國之人, 古無來此者。 今之殺牛供饋, 專爲爾也」 云云。 馬臣等, 相公宴賜後, 僉使繼往懷遠館, 設行宴禮, 次將等曰: 「朝鮮人搶在他衛㺚子者, 則我王子計慮長遠, 故前後竝十餘名, 無遺刷還。 朝鮮則(設)
                〔沒〕
              有隣好之意, 無知㺚子, 冒入採蔘者, 不爲拘迫解送于我, 盡殺無餘。 至今子喪其父, 弟失其兄, 婦哭其夫, 號呼冤痛, 慘不忍聞。 我王子不堪目前悲苦之狀, 將起兵報讐, 適有天朝宣諭告示, 帶朝鮮人來到, 我王子以爲, 死者已矣, 旣承委遣, 則不可不面話, 故差送我們, 告以相好之意。 且要互相行走往來」 云云。 僉使答曰: 「夏間, 爾等來試入境採蔘之意, 我告以不可之意, 冀免相害之虞, 而爾等不我聽信, 冒入渭原, 至掠人家牛隻, 無知山谷之民, 驚見異色人物, 互相鬪格之際, 不徒爾的㺚子, 有殺死者, 朝鮮人物, 亦多傷害。 爾的偏咎於我, 是甚道理?」 馬臣等曰: 「今後, 則爾國視同一體, 凡有事, 當以文書相通」 云。 僉使答曰: 「自古以來, 爾與我國, 原不以文書相通。 且不敢私交, 遵奉天朝法令。 今此一遭通書, 亦出於不得已也。 自後則彼此當以言語相通而已。」 因勸諭行酒。 馬臣等曰: 「我們次將, 非庸劣奴子之比, 而宴具徒豐, 未見女樂, 不勝缺望。」 僉使曰: 「宴享用樂則果有之, 前次爾的刷還我國人物, 我朝廷嘉其誠意, 卽欲設宴享, 以酬其勞, 而刷還者係是咸鏡道人物, 文移往問之間, 未免稽延日月。 今年九月間, 已爲定日備具, 而因爾輩不准到, 迄不果行。 明春當爲設行, 爾等切勿雜擾沓至, 擇當初刷還有功若干人, 期日來參, 毋致違悞可也。」 答曰: 「謹領命。」 仍給鹽石、魚物、木匹、器皿等物有差’ 云云。 通書之事, 慮有難處之患, 以言語通情, 已爲啓達, 而更爲思量, 則彼有通書, 峻拒不答, 徒增其憤, 無益於事。 若老乙可赤通書, 則略修回答, 姑順其意。 令朝廷商確處置。" 上下于備邊司。